b'\n_START_ARTICLE_\nIrena Novak - Popov\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo in gimnazijo je obiskovala v Ljubljani. Na Filozofski fakulteti v Ljubljani je \xc5\xa1tudirala dvopredmetno angle\xc5\xa1ki in francoski jezik s knji\xc5\xbeevnostjo in po izpopolnjevanju na Univerzi v Essexu (University of Essex) v Veliki Britaniji diplomirala leta 1977. Po diplomi se je za eno leto zaposlila kot asistentka pri etimolo\xc5\xa1ko-onomasti\xc4\x8dni sekciji SAZU, nato je za\xc4\x8dela \xc5\xa1tudirati slovenski jezik s knji\xc5\xbeevnostjo. Leta 1980 je postala strokovna sodelavka Oddelka za slovanske jezike in knji\xc5\xbeevnosti pri raziskovalnem projektu Slovensko pesni\xc5\xa1tvo upora. Rezultat tega dela je znanstveno komentirana antologija v \xc5\xa1tirih knjigah Slovensko pesni\xc5\xa1tvo upora (zbral in uredil Boris Paternu). Leta 1988 je postala mlada raziskovalka in je leta 1991 magistrirala z nalogo Pesni\xc5\xa1ke figure v spreminjanju poetike Otona \xc5\xbdupan\xc4\x8di\xc4\x8da in Edvarda Kocbeka v upodabljanju vojne. Leta 1995 je doktorirala iz lirike Edvarda Kocbeka. Leta 1996 je postala docentka za novej\xc5\xa1o slovensko knji\xc5\xbeevnost, med 1998 in 2000 je bila predstojnica Oddelka za slovanske jezike in knji\xc5\xbeevnosti. Od leta 2004 je izredna profesorica za slovensko knji\xc5\xbeevnost na Oddelku za slovenistiko Filozofske fakultete.\n_START_SECTION_\nDelo\n_START_PARAGRAPH_\nUkvarja se s sodobno slovensko poezijo in v okviru tega tudi z \xc5\xbeenskimi avtoricami. Prevajala je dru\xc5\xbeboslovne in jezikovne \xc4\x8dlanke in gledali\xc5\xa1ka dela in ob razli\xc4\x8dnih prilo\xc5\xbenostih predavala strokovni javnosti. Predavala je tudi na univerzah v Trstu, Brnu, Celovcu, Bratislavi, Zagrebu in na Dunaju (kjer je bila v zimskem semestru leta 2006/07 tudi gostujo\xc4\x8da predavateljica). Leta 2004 je bila predsednica mednarodnega simpozija Obdobja, leta 2006 Seminarja slovenskega jezika, literature in kulture, je pa tudi predsednica \xc5\xbeirij za podelitev raznih nagrad (med drugim Veronikine nagrade) in \xc4\x8dlanica komisije za literaturo Pre\xc5\xa1ernovega sklada.'